b'\n_START_ARTICLE_\nOdd Bang-Hansen\n_START_SECTION_\nBakgrunn og familie\n_START_PARAGRAPH_\nSom barn av en prest bodde han blant annet i Kristiansund og Vads\xc3\xb8, men fikk en cand.philol. i 1934 fra Universitetet i Oslo, stiftet familie_NEWLINE_i 1936, begynte skrivingen (debut 1938) og ble lektor ved Oslo handelsgymnasium. Under andre verdenskrig hjalp han med grensetrafikk og flyktet i 1943 til England, mens kone og barn oppholdt seg i Stockholm._NEWLINE_Han giftet seg med legen Liss Aas Bang-Hansen (1907\xe2\x80\x932002) i 1936. Barna deres er filmanmelder P\xc3\xa5l Bang-Hansen, regiss\xc3\xb8r Kjetil Bang-Hansen, og datter og filmstudent Synne Bang-Hansen. De var bosatt i den kulturradikale enklaven Husebyskogen, i Husebygrenda borettslag som oppstod fra diskusjoner blant internerte l\xc3\xa6rere i Finnmark i 1942. Bosatt i nr 18c fikk Bang-Hansen naboer som August Lange, Hans Vogt, Trygve Bull, Torolf Elster og Kjell Kviberg. _NEWLINE_Bang-Hansen var fetter av skuespiller Arne Bang-Hansen, og leverte manuskriptet til Skrift i sne (1966), regissert av s\xc3\xb8nnen P\xc3\xa5l.\n_START_SECTION_\nForfattervirksomhet\n_START_PARAGRAPH_\nAllerede i 1946 utga Bang-Hansen Ringen rundt br\xc3\xb8nnen om en ung hirdgutt likvidert under krigen; for sin tid en original komposisjon, der ti fortellere i hvert sitt kapittel gir sin versjon av guttens historie. I f\xc3\xb8rste kapittel er det gymnasl\xc3\xa6reren som ser sin tidligere elev, Stein Sture Tuft, bli b\xc3\xa5ret druknet i land ved Vippetangen if\xc3\xb8rt hirduniform. Folk minnes at Tuft, med en st\xc3\xb8 murermester til far, men en fyllik til mor, ble holdt utenfor som barn. Rampestreker holdt han seg unna; han vanket st\xc3\xb8tt med katten sin, som til slutt ble slengt i familien Tufts s\xc3\xb8ppelspann, kvalt med en str\xc3\xb8mpestrikk. Mer var ikke hans beste venn verd for andre. Med vekt p\xc3\xa5 sp\xc3\xb8rsm\xc3\xa5l om svik, skyld og ansvar stiller Bang-Hansens roman seg p\xc3\xa5 linje med Ronald Fangens En lysets engel og Sigurd Hoels M\xc3\xb8te ved milepelen. _NEWLINE_Etter krigen fortsatte Bang-Hansen sitt virke for Arbeiderbladet som kulturanmelder. Sammen med familien hadde han rundt 1950 stipendiat-finansierte opphold i Italia hvorfra han skrev._NEWLINE_I perioden mellom 1965 og 1971 var han formann i Den norske Forfatterforening og har mottatt en rekke priser, bl.a. Bastianprisen i 1959 og Norsk kulturr\xc3\xa5ds oversetterpris 1977.  Han var ogs\xc3\xa5 leder i Norges kunstnerr\xc3\xa5d.'